ઉના તાલુકાના કોબ ગામે જી. એસ. એલ. ની નજીક ખારા વિસ્તારમાં ૨૦૦૯થી ચાલતા જીંગા ફાર્મ બંધ કરાવવાની માગણી સાથે કોબ ગામજનોએ અનેક વખત આંદોલન રજૂઆતો અને રાજકીય નેતા તંત્ર પાસે માગણી કરવા છતાં કોઇ તંત્ર દ્વારા ઉકેલ ન આવતા ગામ લોકોએ આ જીંગા કેન્દ્રના પાળા તોડી નાખવા પ્રયાસ કરતા એક સમયે પોલીસનો મોટો કાફલો ઘટના સ્થળે દોડી ગયેલ અને આ જીંગા કેન્દ્ર માલિકીની જમીનમાં આવેલ હોય ગામના દૂર દરિયા વિસ્તારના ખારા પટ્ટમાં નિયમ અનુસાર પરવાનગી મેળવી બનાવેલ હોય ગામ લોકો દ્વારા આ જીંગા ઉછેર કેન્દ્રના કારણે ગામ લોકોને મુશ્કેલી પડતી હોય તે અંગે અનેક આક્ષેપ સાથે આંદોલન ચલાવેલ હતું અને થોડા સમય બાદ આ આંદોલન ફરી તેજ થતાં અને લોક સભાની ચૂંટણી જાહેર થતાં જીંગા ઉછેર કેન્દ્રના મુદ્દે ગામ લોકોએ મેદાને આવ્યા હતા અને ભાજપ-કોંગ્રેસ વિરૂદ્ધ સૂત્રોચ્ચાર બોલાવી સમગ્ર ગામમાં હોર્ડિંગ્સ મારી સો ટકા મતદાન કરવાનું વચન સાથે ભાજપ-કોંગ્રેસના નેતાઓએ અને વર્તમાન સાંસદ રાજેશભાઇ ચુડાસમાના નામ જોગ હોર્ડિંગ્સમાં ઉલ્લેખ કરી તેમણે ગામ કે સીમમાં પ્રવેશ કરવો નહીં તેવા લખાણ સાથેના બેનરો મુકાતા સ્થાનિક અને જિલ્લાના રાજકારણમાં ગરમાવો જોવા મળી રહ્યો છે.